b'\n_START_ARTICLE_\nFarsundsbassenget\n_START_PARAGRAPH_\nFarsundsbassenget er et omr\xc3\xa5de av Nordsj\xc3\xb8en som ligger like s\xc3\xb8r for Farsund, 49 km s\xc3\xb8rvest for Lindesnes fyr, ca. 50 km ut i havet. Det er 176 meter dypt, og sommeren 2007 ble det utf\xc3\xb8rt leteboring etter olje her, selv om det kom sterke protester fra Alliansen for et oljefritt Skagerrak og Natur og Ungdom mot boringen, noe som f\xc3\xb8rte til at boringen i f\xc3\xb8rste omgang ble utsatt.\n_START_SECTION_\nOljeboring i Farsundsbassenget\n_START_PARAGRAPH_\nBoreriggen \xc2\xabPolar Pioneer\xc2\xbb startet boringen 7. august 2007. Etter fire uke ble den avsluttet i begynnelsen av september uten at det ble funnet olje. Da hadde man boret ned til 1929 meter under havflaten. Sjansene for \xc3\xa5 finne olje ble vurdert \xc3\xa5 v\xc3\xa6re 10 til 15 prosent sannsynlinghet for funn. Ettersom det ikke ble funnet noe, ble hullet plugget permanent. Operasjonen kostet Hydro om lag 320 millioner kroner.\n_START_SECTION_\nStrenge krav\n_START_PARAGRAPH_\nSFT stilte strenge krav for \xc3\xa5 tillate oljeboring i Farsundsbassenget. Det er s\xc3\xa5 n\xc3\xa6rt land at det i verste fall bare ville ta 24 timer f\xc3\xb8r utslipp n\xc3\xa5r strendene p\xc3\xa5 Lista, som er kjent for et sv\xc3\xa6rt omfattende fugleliv. Leteboringen skulle skje uten utslipp til sj\xc3\xb8 av borev\xc3\xa6ske og borekaks._NEWLINE_I tillegg ble oljevernet kraftig styrket i regionen. Brannvesenet i Mandal, Farsund og Flekkefjord fikk mye nytt utstyr for \xc3\xa5 ha i beredskap.'